《送智海太空二上人入山》
明代·陈守一

丛桂秋山晚，思归忆鹿麋。来携方上友，去割世间悲。

丈室孤峰远，弥天一苇移。风流惊二朗，禅藻胜诸师。

水尽情方惬，山穷力未疲。袖藏唯贝叶，肩荷只藤枝。

翠竹开三径，莲花礼六时。寒泉当户落，香饭隔松炊。

凿沼时栽药，穿篱或折葵。他时同把臂，休讶入林迟。

作者简介：陈守一，南海人。明神宗万历间布衣。事见清温汝能《粤东诗海》卷四三。